Tkompli x-xejra pozittiva fil-qasam tat-turiżmu bi stħarrig tal-MHRA jikkonferma li bejn Lulju u Settembru tal-2013, kien hemm rekord ieħor fl-għadd ta’ turisti li żaru Malta; ftit aktar minn 576 elf turist. L-akbar numru ta’ turisti ġew mir-Renju Unit, 27 fil-mija; segwiti minn turisti Taljani, Ġermanizi u turisti Franċizi. Iż-żieda rresġistrata f’dawn it-tliet xhur applikat għas-swieq kollha inkluż minn pajjiżi mhux Ewropej li f’dawn it-tliet xhur l-wasliet tagħhom laħqu kważi mitt elf turist. L-uniku tnaqqis rreġistrat kien fl-għadd ta’ turisti Spanjoli li naqsu bi kważi sebgħa fil-mija fl-istess perjodu. Is-Sur Paul Bugeja li huwa l-President ġdid tal-MHRA ddeskriva ir-riżultati tal-istħarrig li sar mill-aġenzija Deloitte bħala eċċezzjonali; u qal li l-previzjonijiet għax-xhur li ġejjin ukoll jidhru pożittivi. Fl-istaġun tas-Sajf, l-għadd ta’ iljieli li t-turisti qattgħu f’Malta żdied bi kważi 5 fil-mija; u n-nefqa tagħhom ukoll żdiedet bi ftit aktar minn 5 fil-mija. Il-lukandi tal-erba’ u tat-tliet stilel żiedu r-rata ta’ okkupanza tagħhom;  kien hemm madankollu tnaqqis marġinali ta’ żero punt tnejn fil-mija fir-rata ta’ okkupanza tal-lukandi ta’ 5 stilel. Il-lukandi tal-4 u 5 stilel rrappurtaw żieda fil-profitti tagħhom filwaqt li kien hemm tnaqqas marġinali fil-profitti rrappuratati minn lukandi tat-tliet stilel.  Dawn ikoll irrappurtaw żiediet fir-rata ta’ ħlas għal kmamar.